[{"text_idx": "#000005", "text": "La\u0308bi ko\u0303ikide Vene imperialismi uute avaldusvormide on vaikselt ku\u0308psenud paljude eestlaste peas trotslik arusaam: seekord me hakkame vastu. Vene impeerium vo\u0303ib meist endiselt olla tugevam ja so\u0303da ei ole mingil juhul ilus. Aga meil ei ole midagi kaotada ja me hakkame vastu igal juhul. Tanki eemaldamine on vaid va\u0308ike ma\u0308rk sellest samast valmidusest, kirjutab Ilmar Raag."}, {"text_idx": "#000006", "text": "Kommentaar ilmus algul portaalis Edasi."}, {"text_idx": "#000007", "text": "Pealispinnal on Narva tanki ja teiste punamonumentidega ko\u0303ik va\u0308ga lihtne. Ajaloost tulnud monumentidega so\u0303dimine ei ole ku\u0308ll o\u0303ilis tegevus, aga Vladimir Putin on teinud ko\u0303ik endast oleneva, et need monumendid ka praegu aktuaalseks muuta. Toimib lihtne po\u0303himo\u0303te: agressori so\u0303brad on Sinu vaenlased ja see, mille abil agressor u\u0308ritab oma so\u0303da o\u0303igustada, saab va\u0308a\u0308rida vaid hukkamo\u0303istu."}, {"text_idx": "#000008", "text": "Kremli identiteedi u\u0308ks alustaladest on soov tugineda ja tegelikult ka taas kogeda uhkust Teises maailmaso\u0303jas saavutatud vo\u0303idu u\u0308le. See na\u0308gemus eirab ta\u0308ielikult vo\u0303imalust, et Punaarmee tegi lisaks fas\u030cismi ha\u0308vitamisele ka midagi valesti. See na\u0308gemus eirab kannatusi, mida ja\u0308rgnev punaokupatsioon to\u0303i Ida-Euroopale."}, {"text_idx": "#000009", "text": "Mul on omamoodi kahju, et Stalin rikkus venelaste suure vo\u0303idu fas\u030cismi u\u0308le oma imperialistlike ambitsioonidega. Aga kui Venemaa Fo\u0308deratsioon kasutab Teisest maailmaso\u0303jast pa\u0308rit retoorikat, o\u0303igustamaks oma agressiooni Ukrainas, on ka Narva tank saanud ja\u0308lle va\u0308ga konkreetselt agressori lisata\u0308henduse."}, {"text_idx": "#000010", "text": "Tanki allesja\u0308tmine ta\u0308hendab Vene agressiooni o\u0303igustamist. Selles olukorras ei ole ma no\u0303us, et Eestis on u\u0308ks punatank sellisel positsioonil, kus tavaliselt hoitakse austust va\u0308a\u0308rivaid objekte."}, {"text_idx": "#000011", "text": "Ometi tasub minna vaatama ka eestlaste eneseteadvuse neid alateadlikke tunge, mis on meid omal viisil praegu radikaliseerunud. Kust meie otsus on su\u0308ndinud? Miks nu\u0308u\u0308d?"}, {"text_idx": "#000012", "text": "Eesti taasiseseisvumise ja\u0308rel 1991. aastal valitses No\u0303ukogude pa\u0308randina siia ja\u0308a\u0308nud vene elanikkonda kahetine suhtumine, millest kujuneski ja\u0308rgnevateks aastateks so\u0303nastamatult kaks vo\u0303istlevat strateegiat."}, {"text_idx": "#000013", "text": "Esimene neist no\u0303udis ko\u0303ige no\u0303ukogudepa\u0308rase kohest ha\u0308vitamist ja ko\u0303ikide venelaste lahkumist. Teine tajus realistlikumalt, et see ei ole lihtviisil vo\u0303imalik, ning panustas lootusele, et ajaga toimub leppimine ja kokkukasvamine."}, {"text_idx": "#000014", "text": "Eesti riigi esimesed sammud olid seeto\u0303ttu aeg-ajalt vastuolulised. U\u0308hest ku\u0308ljest u\u0308tles va\u0308rske po\u0303hiseadus, et tegemist on Eesti rahvusriigiga, kus eelistatakse eesti keelt ja kultuuri, ning teisalt ra\u0308a\u0308kis sama po\u0303hiseadus, et ko\u0303ik on vo\u0303rdsed seaduse ees so\u0303ltumata oma taustast."}, {"text_idx": "#000015", "text": "Kodakondsusseadus lo\u0303i faktiliselt venekeelse elanikkonna grupi, kellele anti so\u0303num, et nad ei ole siin armastatud. Nende inimeste soovile sulanduda Eesti u\u0308hiskonda ilmselt palju ei panustatudki."}, {"text_idx": "#000016", "text": "Samal ajal ja\u0308eti alles terve rida punamonumente, sa\u0308ilitati eraldi vene kool, ilmusid venekeelsed ajalehed jne. Aja mo\u0308o\u0308dudes na\u0308is, et sulandumise strateegia to\u0308o\u0308tabki."}, {"text_idx": "#000017", "text": "Integratsiooni raportid na\u0308itasid, kuidas samm-sammult suurenes nende mitte-eestlaste hulk, kes valisid Eesti kodakondsuse, o\u0303ppisid eesti koolides jne. Ka ametliku poliitika tasandil toimus karmima rahvusliku poliitika taandumine. Selle asemel anti ka mittekodanikele o\u0303igus valida kohalike omavalitsuste valimistel."}, {"text_idx": "#000018", "text": "Esimene raputus tuli 2007. aasta pronksio\u0308o\u0308ga. Nii eesti kui vene kogukond ka\u0308sitles ennast ohvrina. Eestlaste jaoks oli aga ma\u0308rgiline, et see meeleavaldus, mis algas no\u0303udmisega austada hukkunud vanaisasid, po\u0308o\u0308rdus millekski muuks."}, {"text_idx": "#000019", "text": "Ma olin ise tol ma\u0308rulio\u0308o\u0308l Vabaduse va\u0308ljakul ja na\u0308gin seal agressiivseid vene noorukeid skandeerimas: \"Rossija, Rossija!\" Seda na\u0308gid ka Eesti televaatajad. U\u0308hta\u0308kki ei olnud enam tegemist fas\u030cismi u\u0308le saavutatud vo\u0303idu ma\u0308lestamisega, vaid me na\u0308gime, et vene elanikkonna sees on u\u0308ks grupp, kelle jaoks ko\u0303ik taandub Venemaa impeeriumi kuvandile."}, {"text_idx": "#000020", "text": "Kui eelnevate diskussioonide ka\u0308igus oli ka neid eestlasi, kes ei tahtnud monumentide ja ajalooga so\u0303dida, siis meie vabadusele vaenuliku impeeriumi so\u0303jahu\u0308u\u0308d sundis ja\u0308rele mo\u0303tlema."}, {"text_idx": "#000021", "text": "Kummatigi tuleb ja\u0308rgnevat perioodi ka\u0308sitleda integratsiooni vo\u0303iduka\u0308iguna, sest suud olid justnagu puhtaks ra\u0308a\u0308gitud. Tundub kummaline, eks? Eestlased olid oma tahtmise saavutanud ja pronksso\u0303dur teisaldatud, ent samal ajal aktsepteerisid eestlased u\u0308ha rohkem oma vene kaasmaalaste eripa\u0308rasid."}, {"text_idx": "#000022", "text": "\"20 aastat tagasi ei oleks olnud vo\u0303imalik, et \"Aktuaalse kaamera\" eestikeelses va\u0308ljaandes esineb vene aktsendiga Anton Aleksejev.\""}, {"text_idx": "#000024", "text": "Hoopis ootamatu on aga poliitika na\u0308ide, kus ko\u0303ige rahvuslikumad rahvuslased u\u0308hta\u0308kki leidsid, et rahvusriigi tagaajamine ei olegi peamine teema, vaid sarnaselt vene ja ameerika konservatiividega hakati vo\u0303itlema samasooliste abielude, moslemite jne vastu. Ja to\u0303si, Eesti vene elanikkond ongi keskmiselt konservatiivsemate vaadetega kui keskmine eestlane."}, {"text_idx": "#000025", "text": "Ka sotsioloogilised ku\u0308sitlused na\u0308itasid eesti ja vene kogukonna tegelikku la\u0308henemist, isegi kui avaliku teadvuse pealiskaudsuses eksisteeris ikka selge lo\u0303he. Vo\u0303tame kaitseministeeriumi regulaarse uuringu riigikaitsest. Seal on muu hulgas esitatud ku\u0308simus, kui uhked ollakse Eestis elamise u\u0308le."}, {"text_idx": "#000026", "text": "2022. aastal oli venelastest neid, kes pole u\u0308ldse uhked, neli protsenti ja pigem ei tunne uhkust 11 protsenti. Lisaks veel u\u0308ksko\u0303ikseid 15 protsenti. See ta\u0308hendab, et meil on tervelt 70 protsenti mitte-eestlasi, kellega meil on loodetavasti u\u0308hine tulevik. Ja teistpidi neli protsenti potentsiaalselt vaenuliku hoiakuga (\"Avalik arvamus riigikaitsest 2022\", Tellija kaitseministeerium, Uuring: Eesti Uuringukeskus OU\u0308, kevad 2022)."}, {"text_idx": "#000027", "text": "La\u0308heme edasi. Otsides hoiakuid, mis konfliktis vo\u0303ivad osutuda vaenulikuks, na\u0308itab uuring, et seitse protsenti mitte-eestlastest ei pea kindlasti vajalikuks osutada relvastatud vastupanu ru\u0308nnaku korral. 16 protsenti arvab, et to\u0303ena\u0308oliselt ei ole taoline vastupanu vajalik."}, {"text_idx": "#000028", "text": "Need suurusja\u0308rgud on pu\u0308sinud viimased kaheksa aastat ja osutavad, et so\u0303ltuvalt vo\u0303imaliku kriisi arengust elab Eestis umbes 4\u201325 protsenti Eesti Vabariigile ebaso\u0303bralikke mitte-eestlasi."}, {"text_idx": "#000029", "text": "Tasakaalu huvides peab mainima, et ka eestlaste hulgas oli na\u0308iteks relvastatud vastupanus kahtlejate hulk veel mo\u0308o\u0308dunud aastal kombineeritult umbes 14 protsenti, kuid Ukraina so\u0303ja puhkedes va\u0308henes nende hulk viie protsendini."}, {"text_idx": "#000030", "text": "Need numbrid on u\u0308pris sarnased teiste la\u0308a\u0308neriikide u\u0308ldiste trendidega, selle vahega, et meie \"po\u0303liselanikkond\" na\u0308itab Euroopa keskmisest suuremat kaitsetahet, sest vo\u0303imalik ohufoon on meil pidevalt ko\u0303rgel, samal ajal La\u0308a\u0308ne-Euroopas ei kujutata ette, et nende riike vo\u0303iks a\u0308hvardada eksistentsiaalne oht. Sarnased on ka migrantide ja nende ja\u0308reltulijate hoiakud."}, {"text_idx": "#000031", "text": "Na\u0308iteks Prantsuse moslemi taustaga elanike lojaalsus vabariiklikele ilmalikele va\u0308a\u0308rtustele sarnaneb meie vene taustaga elanike hoiakutega. Enamik pu\u0308u\u0308ab leida oma kohta uues koduriigis, samal ajal kui kogukondlikust kultuurist tulenev surve on radikaliseerunud 5\u201310 protsendi vahelist gruppi."}, {"text_idx": "#000032", "text": "Suur julgeolekuline ku\u0308simus on: \"Mida me teeme, et vaenuliku hoiakuga inimeste hulk Eestis ei kasvaks?\" See on miljoni dollari ku\u0308simus, sest mingil hetkel peame aru saama, millised on va\u0308a\u0308rtused, millega ei saa teha kompromisse."}, {"text_idx": "#000034", "text": "Samaaegselt reaalse integratsiooniga paljastavad aga uurimused teise trendi, mis tekitab a\u0308revust. Iga kord, kui Venemaa alustab mingit so\u0303jalist operatsiooni kusagil va\u0308lismaal, va\u0308heneb Eestis elavate venelaste so\u0303bralik hoiak Eesti suhtes."}, {"text_idx": "#000035", "text": "Statistika graafikutes ilmnevad selged jo\u0303nksud alla 2008 Vene-Gruusia so\u0303ja ajal, seeja\u0308rel 2014 \u2013 Krimmi annekteerimine. Samaaegselt jo\u0303uavad ka Eestisse triibulised Georgi lindid. Vene impeeriumi ideoloogia kandjad on ko\u0303ik vanad tuttavad."}, {"text_idx": "#000036", "text": "Maks Reva, endine pronksso\u0303duri kaitsjate juhtfiguur kirjutas umbes Maidani su\u0308ndmuste ajal Facebookis (tsiteerin ma\u0308lu ja\u0308rgi): \"Kiievis toimuv kaos na\u0308itab, et meie 1968. aasta sissetung Prahasse oli ta\u0308iesti o\u0303igustatud.\" See ta\u0308hendab, et selle vene kogukonna radikaliseerunud va\u0308hemuse jaoks taandub ko\u0303ik ikkagi imperialistlikule poliitikale."}, {"text_idx": "#000037", "text": "Omal viisil vo\u0303in ma neist isegi aru saada, sest u\u0308ksko\u0303ik kui arenenud ja rikas ei ole Eesti, ei paku meie identiteet osalust mitmesaja-aastase so\u0303jalise edu narratiivist. Venemaa ajaloos on vo\u0303imsust. See on to\u0303si. Seepa\u0308rast vo\u0303ib mo\u0303ista ka neid vene noorukeid Eestis, kes tajuvad, et nende parema tuleviku hinnaks Eestis on oma vene imperialistlikust identiteedist loobumine. Aga ma arvan, et see hind peab selliseks ja\u0308a\u0308ma."}, {"text_idx": "#000038", "text": "Siis u\u0308hta\u0308kki 24. veebruaril langesid maskid. Venemaal on imperialistlikud ambitsioonid endiselt alles ja see on a\u0308hvardus ko\u0303ikidele naabritele. Me ei saa enam loota, et ajaga see a\u0308hvardav hoiak kaob iseenesest. Pigem vo\u0303ib juhtuda, et me ise sureme enne."}, {"text_idx": "#000039", "text": "Nu\u0308u\u0308d tuleb taas ra\u0308a\u0308kida, et Narva tankil ei ole u\u0308ks ta\u0308hendus, vaid neid on mitu. Neisse suhtumine na\u0308itab samal ajal ka ta\u0308henduste kaitsjatesse suhtumist."}, {"text_idx": "#000040", "text": "Mina saan aru, et venelastel ei olnud teisi vanaisasid antud kui need, kes vo\u0303itlesid Punaarmee ridades okupantidest natside vastu. Loomulikult on neil o\u0303igus oma vanaisasid ma\u0308letada. Aga ka mina olen Narvast mobiliseeritud Punaarmee vo\u0303itleja lapselaps ja ma u\u0308tlen, et ma ei taha oma vanaisa ma\u0308letada tankiga."}, {"text_idx": "#000041", "text": "\"Ma tahaksin monumenti sellele lu\u0308hikesele armastusele, mis ebao\u0303iglaselt lo\u0303ppes. Tank seda ei su\u0308mboliseeri.\""}, {"text_idx": "#000042", "text": "Kui ma u\u0308tlen \"vanaisa\", siis mo\u0303tlen, et ta sai minu vanaemaga tuttavaks vaid paar aastat enne so\u0303da. Nende armastus kestis vaid need paar aastat, sest siis algas so\u0303da ja vanaisa hukkus rindele jo\u0303udmise teisel pa\u0308eval. Ma tahaksin monumenti sellele lu\u0308hikesele armastusele, mis ebao\u0303iglaselt lo\u0303ppes. Tank seda ei su\u0308mboliseeri."}, {"text_idx": "#000043", "text": "Ma tahaksin monumenti nendele Narva elanikele, kes sealt so\u0303ja hirmus po\u0303genesid. 1944. aasta veebruaris pani minu vaarema kelgu peale tekkidesse ma\u0308hitud kaheaastase poisi, et la\u0308bi lume jalgsi po\u0303geneda la\u0308henevast so\u0303jamasinast eemale. See poiss oli minu isa."}, {"text_idx": "#000044", "text": "Keegi sellest perekonnast ei po\u0308o\u0308rdunud tagasi Narva elama, sest see linn ha\u0308vis. See vo\u0303idutsev tank ei su\u0308mboliseeri seda trago\u0308o\u0308diat. Narva all langes palju punaarmeelasi, kuid kas nende emade leina su\u0308mboliseerib ko\u0303ige paremini see tank? Ei."}, {"text_idx": "#000045", "text": "No\u0303ukogude tank pjedestaalil su\u0308mboliseerib empaatia puudumist kogu Ida-Euroopa suhtes. Sellisena kujutab ta hoiatust, et ja\u0308relikult on selle tanki pooldajad vo\u0303imelised heaks kiitma sarnast so\u0303da ta\u0308na ja ka homme..."}, {"text_idx": "#000046", "text": "Kaitseva\u0308e juhataja Martin Herem u\u0308tles mulle paar pa\u0308eva tagasi u\u0308hes intervjuus, et kui hispaania ja prantsuse so\u0303java\u0308elastele tundus Buts\u030ca hirmsana, siis nende kaastunne pani Ukraina su\u0308ndmused u\u0308hte ritta Darfuri ja teiste kaugete trago\u0308o\u0308diatega na\u0308iteks Aafrikas. Heremi jaoks on aga Buts\u030ca so\u0303num meie vo\u0303imalikust tulevikust. See ta\u0308hendab, et asi ei ole enam ainult kaastundes."}, {"text_idx": "#000047", "text": "Kuulates neid so\u0303nu, sain ma aru, et mingis Eesti su\u0308vateadvuses kummitavad meid pidevalt 1939. aasta valed valikud. U\u0308ksko\u0303ik, milline oli Konstantin Pa\u0308tsi arvestus, lo\u0303pptulemusena ei sa\u0308a\u0308stnud see meid trago\u0308o\u0308diast. Kuid lisaks ta\u0308itis ta meie hinge ha\u0308biga, et me isegi ei pu\u0308u\u0308dnud na\u0308idata oma tahet. Et me lo\u0303puks so\u0303disime vo\u0303o\u0303ras mundris. Et meie hinge ja\u0308i selline haav, et isegi iseseisvuse taastamine ei ole pannud seda unustama."}, {"text_idx": "#000048", "text": "La\u0308bi ko\u0303ikide Vene imperialismi uute avaldusvormide on vaikselt ku\u0308psenud paljude eestlaste peas trotslik arusaam: seekord me hakkame vastu. Mulle kangastuvad siin tunded, millega ma noorpo\u0303lves lugesin ameerika indiaanlaste vo\u0303itlusest valgete vastu, kes olid paremini relvastatud."}, {"text_idx": "#000049", "text": "Kolonisaatoritel olid relvad, aga indiaanlastel au. 1987. aastal lugesid so\u0303brad Valhalla luuleteatrist televisioonis u\u0308he ameerika indiaanipealiku teksti, mis osutas, et muud maad meile ei ole antud. Vene impeerium vo\u0303ib meist endiselt olla tugevam ja so\u0303da ei ole mingil juhul ilus. Aga meil ei ole midagi kaotada ja me hakkame vastu igal juhul. Tanki eemaldamine on vaid va\u0308ike ma\u0308rk sellest samast valmidusest."}, {"text_idx": "#000050", "text": "Robert Kiisler: mittekodanike valimiso\u0303iguse piiramine oleks julgeolekurisk"}, {"text_idx": "#000052", "text": "Ilmar Raag: kas riik vo\u0303ib inimestele nende vaateid ette kirjutada?"}, {"text_idx": "#000055", "text": "Ku\u0308lli Taro: meil saadakse demokraatiast ja vabadusest va\u0308ga erinevalt aru"}, {"text_idx": "#000057", "text": "Toomas Ju\u0308rgenstein: koolist saame kaasa hoiakud iseseisvuse hoidmiseks"}, {"text_idx": "#000058", "text": "Kersti Kaljulaid: tanki a\u0308raviimine integratsiooni vilju ei ha\u0308vitanud"}, {"text_idx": "#000059", "text": "Marju Himma: monumendikonflikti keeras u\u0308les poliitkasu"}, {"text_idx": "#000062", "text": "Karin Paulus: punamonumendidki on meie pa\u0308rand"}, {"text_idx": "#000063", "text": "Urmas Paet: selles tankis peitus a\u0308hvardus"}, {"text_idx": "#000070", "text": "Raul Rebane: erinevad laulud, erinevad monumendid"}, {"text_idx": "#000071", "text": "Alar Karis: et tank meid tu\u0308lli ei ajaks"}, {"text_idx": "#000073", "text": "Kaupo Meiel: hea monument on olematu monument"}, {"text_idx": "#000075", "text": "Peeter Espak: pa\u0308rdik ei saa mujal kuulsaks kui tsirkuses"}, {"text_idx": "#000076", "text": "Aivar Hundima\u0308gi: a\u0308rge nii enam riigieelarvet tehke"}, {"text_idx": "#000078", "text": "Harri Tiido: no\u0303ukogude inimesest ehk homo sovieticusest"}, {"text_idx": "#000083", "text": "Hispaania peaminister Sanchez proovib vo\u0303imul ja\u0308tkata"}, {"text_idx": "#000086", "text": "Ott Maaten: oleks va\u0308ga kurb, kui Estonia majale tuleks hakati otsima uut funktsiooni"}, {"text_idx": "#000088", "text": "Politsei kahtlustab toeta.me annetusplatvormi suure summa omastamises"}, {"text_idx": "#000092", "text": "Eestlased jo\u0303udsid veteranide trekiso\u0303idu MM-il esikuuikusse"}, {"text_idx": "#000093", "text": "Liis Nimik: tahtsin, et \"Pa\u0308ikeseaja\" kaasrez\u030cisso\u0308o\u0308r oleks juhus"}, {"text_idx": "#000094", "text": "Po\u0303hja-Pa\u0308rnumaa valda kerkivad esimesed u\u0308u\u0308rimajad"}, {"text_idx": "#000095", "text": "\"Pealtna\u0308gija\" pu\u0308sib kindlalt teleedetabeli tipus"}, {"text_idx": "#000096", "text": "Arhiivide u\u0308ldinfoarhiiv.err.eeKoopiad ja kasutamineMuuseumKostu\u0308u\u0308milaenutusTehnilised teenusedHelistuudiodKultuuriteatedKutse andmine"}]